tartuNLP/wikipedia-smugri-20251201 huggingface dataset:
Biotiit

Biotiit on ülitäiusliku lõhenevusega silikaatne monokliinne kivimit moodustav mineraal.
Biotiit on kõige tavalisem vilk. Vilke iseloomustab ülitäiuslik lõhenevus, mistõttu nad lõhenevad kergelt peenikesteks paralleelsete pindadega lehtedeks. Biotiit on väga laialt levinud mineraal, moodustab maakoorest ligikaudu 3%.
Keemiline valem: K(Mg,Fe2+)3(OH)2[(Al,Fe3+)Si3O10].
Biotiit on pruunika värvusega läbipaistev mineraal. Suurem mineraalipala paistab musta või tumepruunina.
Biotiit on kivimit moodustav mineraal. See tähendab seda, et osades kivimites on biotiiti rohkem kui 5% kivimi koostisest. Biotiit moodustub magma kristallisatsiooni käigus. Samuti tekib biotiiti savimineraalide moondel.
Biotiit lõheneb kergelt õhukesteks elastseteks lehtedeks. Biotiit lahustub kontsentreeritud väävelhappes.
Biotiit on sarnaselt teiste kaaliumi sisaldavate mineraalidega väga nõrgalt radioaktiivne.
Polarisatsioonimikroskoobi all on biotiiti lihtne ära tunda selge lõhenevuse, otsekustumise ja tugeva pleokroismi järgi. Biotiidi pleokroismi abil kontrollitakse ka polarisaatori võnkeellipsi suunda. Kui biotiit on horisontaalasendis tumedam kui vertikaalasendis, laseb polarisaator läbi horisontaalselt võnkuva polariseeritud valguslaine ja vastupidi. Kui biotiit ei kustu otse, on kaks võimalust: tegemist ei ole biotiidiga või on mikroskoop rikkis.
Biotiidiga sarnaneb flogopiit, mida enamasti peetakse biotiidi erimiks. Flogopiidile on omane tugev oranžides toonides pleokroism.
Mineraal on nimetatud prantsuse füüsiku Jean Baptiste Biot' järgi.
Vilgud

Vilgud on ülitäiusliku lõhenevusega silikaatse koostise ja monokliinse süngooniaga mineraalid.
Vilgud kuuluvad kihtsilikaatide hulka. Vilkude kõige iseloomulikumaks tunnuseks on lõhenemine paralleelsete pindadega õhukesteks elastseteks lehtedeks. Vilgud on suhteliselt pehmed, enamiku vilkude kõvadus jääb vahemikku 2...3 Mohsi astmikul. Vilgulehtedel on klaasi- või pärlmutriläige.
Vilgud on tähtsad kivimit moodustavad mineraalid. Nad tekivad magma kristalliseerumise või moondeprotsesside käigus.
Laiemalt levinud vilgud on:
Kivimit moodustavad mineraalid

Kivimit moodustavad mineraalid on mineraalid, mis moodustavad kivimi koostisest suurema osa ja mida kasutatakse kivimi klassifitseerimiseks.
Mõnikord arvatakse kivimit moodustavate mineraalide hulka need mineraalid, mida on kivimis üle 5% selle koostisest. Kivimit moodustavaile mineraalidele vastanduvad aktsessoorsed mineraalid, mis esinevad kivimis juhuslikult või ei moodusta sellest märkimisväärset osa.
Tähtsamad kivimit moodustavad mineraalid on:
Kaljo Kiisk

Kaljo Kiisk (3. detsember 1925 Vaivina küla, Voka vald, Jõhvi kihelkond – 20. september 2007 Tallinn) oli Eesti näitleja, filmilavastaja ja poliitik.
Elukäik.
1943. aastal lõpetas Kiisk Narva kaubanduskeskkooli. Ta soovis õppida edasi Tallinna kommertsgümnaasiumis, kuid mobiliseeriti. Ta sai sõjalise väljaõppe Relva-SS-i õppekeskuses Heidelaageris Poolas. 1944. aastal teenis ta 20. Eesti SS-diviisi koosseisus ja võttis õhutõrjekahuri meeskonnas osa Sinimägede lahingust. Sakslaste taandudes jõudis Kiisk Pärnumaale, kus hakkas Karuse küla ühes talus sulaseks, üritades varjata teenistust Saksa armees. 
1946. aastal lõpetas Kiisk Rakvere 1. keskkooli. Aastail 1946–1947 õppis ta Tallinna Polütehnilises Instituudis maavarade allmaakaevandamist. Okupatsioonivõimud tundsid huvi ta tegevuse vastu Teise maailmasõja ajal, kuid sellest teadsid ainult tolleaegsed võitluskaaslased. 1947. aastal astus ta Eesti NSV Riiklikku Teatriinstituuti, kuid 1948. aastal vahetas selle Moskva GITIS-e eesti stuudio vastu, kadudes ühtlasi kohalike võimude silmapiirilt. 1953. aastal lõpetas ta Moskva teatrikooli ja naasis Eestisse, kus julgeolekuorganid olid ta vastu huvi kaotanud.
Kiisk töötas aastail 1953–1955 Tallinna Draamateatri näitlejana ja 1955–1990 Tallinnfilmi režissöörina. Aastail 1962–1987 oli ta Eesti Kinoliidu juhatuse esimene sekretär. 1983. aastast mängis ta külalisnäitlejana mitmes teatris. 1965. aastal oli ta sunnitud astuma kommunistlikku parteisse, sest Eesti NSV oli ainus liiduvabariik, kus loomingulise liidu juht ei olnud partei liige.
Kaljo Kiisk oli Eesti Teatriliidu (1953), Eesti Kinoliidu (1962) ja Eesti Näitlejate Liidu liige (1994, aastast 1995 auliige).
Tegevus NLKP-s ja Nõukogude Liidu võimuasutustes.
Kiisk oli EKP Keskkomitee liige. Aastail 1980–1990 oli ta Eesti NSV Ülemnõukogu liige, alates 1985. aastast ühtlasi Eesti NSV Ülemnõukogu Presiidiumi liige, aastatel 1989–1991 NSV Liidu rahvasaadik.
Poliitiline tegevus Eesti Vabariigis.
1995. aasta Riigikogu valimistel sai Kaljo Kiisk Eesti Reformierakonna kandidaadina 4437 häält ning osutus valituks VIII Riigikogu liikmeks.
1996. aasta kohaliku omavalitsuse volikogude valimistel sai Kiisk Eesti Reformierakonna kandidaadina 1932 häält ja osutus valituks Tallinna linnavolikokku.
1999. aasta Riigikogu valimistel sai ta 2051 valija häält ning osutus valitud IX Riigikogu liikmeks. 2003. aastal Riigikogust lahkudes oli ta ajaloo vanim Riigikogu liige.
1999. aasta kohaliku omavalitsuse volikogude valimistel sai Kiisk 547 häält ning Tallinna volikokku valituks ei osutunud.
2002. aasta kohaliku omavalitsuse volikogude valimistel sai ta 155 häält ja osutus valituks Tallinna linnavolikokku.
Isiklikku.
Kaljo Kiisal on abielust Zinaidaga tütar Riina, kelle abikaasa oli luuletaja ja näitleja Juhan Viiding. Riina ja Juhan Viidingu tütar on luuletaja Elo Viiding.
1074

1074. aasta
Sajandid: 10. sajand - 11. sajand - 12. sajand
Aastakümned: 1020. aastad 1030. aastad 1040. aastad 1050. aastad 1060. aastad - 1070. aastad - 1080. aastad 1090. aastad 1100. aastad 1110. aastad 1120. aastad
Aastad: 1069 1070 1071 1072 1073 - 1074 - 1075 1076 1077 1078 1079
Kontemplatsioon

Kontemplatsioon (ladina keeles "contemplatio" 'vaatlus') on üldises tähenduses mõtisklus või mõtisklev vaatlus. 
Lääne müstikatraditsioonis on kontemplatsioon eriline tajuseisund või avardunud teadvuse seisund, mida taotletakse kontemplatiivse eluviisiga. Kontemplatiivsele hoiakule on omane rahu ja passiivsus. 
Kontemplatiivse eluviisi all mõeldakse näiteks mitmesuguste usundite munkade eluviisi. Kontemplatsioonist võidakse rääkida ka seoses looduse või kunstiteose kaemisega. Seejuures peetakse silmas vaimsele sisule keskendumist. Kõige sagedamini räägitakse kontemplatsioonist religioosses mõttes. Religioosne kontemplatsioon on suunatud Jumalale, mõnele jumalusele või jumalikule loomingule. 
Kristlus.
Kristluses osutab kontemplatsioonile juba Jeesuse neljakümnepäevane paast kõrbes. 
Kontemplatsioon on kristluses kuni viimase ajani jäänud perifeerseks. See ei ole olnud suure au sees, sest ta on osalt seotud dogmadest lahkneva Jumala-mõistega, mis samastab Jumalat maailmahinge või kõiksusega. Samuti eeldab kontemplatsioon, et Jumala vaim või pühadus on igas inimeses. 
Kristliku kontemplatsiooni eesmaärk on Jumala vaimu tunnetamine omaenda olemisest lahtiütlemise teel kolme sammuna: 
Müstik võib kasutada erinevaid kontemplatsioonimeetodeid, millest tähtsamad on: 
Sellist kontemplatsiooni on eriti mõjutanud Ávila püha Teresa, Juan de la Cruz, Angelus Silesius, Johannes Redelikirjutaja ja Hildegard Bingenist. 
Tänapäeva kontemplatsiooniõpetajate seas on paater ja zenmeister Willigis Jäger OSB ja paater Anselm Grün.
Paast

Paastumine ehk paast on põhiliselt tahtlik hoidumine toidust (söögist, joogist või mõlemast) mingiks ajaperioodiks. Paast võib olla täielik või osaline sõltuvalt sellest, millest paastutakse. Mõni paastuliik võib ette näha hoidumist ainult teatud tüüpi toitudest, näiteks lihast. Paastumine võib hõlmata ka hoidumist seksuaalsetest tegevustest. Traditsiooniliselt mõistetakse täieliku paastu all hoidumist kõikidest toitudest ja jookidest, välja arvatud veest.
Paastumine on enamasti olnud seotud religioossete või spirituaalsete põhjustega. Paastumist on mainitud Piiblis (nii Vanas kui ka Uues Testamendis), Koraanis ja paljudes teistes religioossetes tekstides. Budismis on esindatud kesktee põhimõte, mis soovitab äärmustest hoiduda.
Mõnikord paastutakse ka meditsiinilisel põhjustel, näiteks enne operatsioone, mis nõuavad anesteesiat. Paastumist on kasutatud ka mittevägivaldse mõjutusvahendina poliitilisel protestil (näljastreik).
Agnostitsism

Agnostitsism on seisukoht, mille järgi ei ole teatud metafüüsilist ja usulist laadi väidete tõesus või väärus teada ja selle teadmine ei ole vast isegi põhimõtteliselt võimalik. Seda terminit kasutatakse tihti teoloogiliste õpetuste puhul, eriti vastandades seda teismile.
Termini võttis 1869. aastal kasutusele Thomas Henry Huxley, kuid agnostikuid oli olemas varemgi, juba antiikajal.
Laiemalt on agnostitsismi all mõistetud ka seisukohta, mis peab võimatuks kas teadmist üldse või teadmist mingis valdkonnas.
Coachella org

 
Coachella org ("Coachella Valley") on kõrbestunud org Ameerika Ühendriikides. Täpsemalt paikneb see California osariigi lõunaosas, asudes Los Angelesest idas. 
Geograafia.
Coachella oru ulatus on 72 kilomeetrit, laiudes Riverside'i maakonna San Bernardino mägedest kuni Saltoni mereni. Org on peaaegu kogu pikkuses 24 kilomeetrit lai, olles läänes ümbritsetud San Jacinto ja Santa Rosa mägedega, ning põhjas ja idas väikeste San Bernandino mägedega. 
Oruga ristub San Andrease murrang, mis on kergesti eristatav, sest murrang moodustab paljaste mägede kõrval rohelise triibu.
Majandus.
Orus on niisutatud põllumajanduslik maa ning tegeletakse puhkemajandusega.
Palm Springs

Palm Springs on kahe koha nimi Ameerika Ühendriikides:
Grigori Kromanov

Grigori Kromanov (8. märts 1926 Tallinn – 18. juuli 1984 Lahe küla, Rakvere rajoon) oli eesti teatri- ja filmilavastaja.
Ta lõpetas 1946. aastal Tallinna 6. Keskkooli ja õppis 1946–1949 Eesti NSV Riiklikus Teatriinstituudis. 1953. aastal lõpetas ta GITIS-e eesti stuudio.
Aastatel 1953–1956 oli Draamateatri näitleja. 1956. aastal hakkas Eesti Televisioonis tegelema režissööritööga, olles aastatel 1956–1961 Eesti Televisiooni režissöör ja 1962–1963 pearežissöör. Aastatel 1961–1962 ja 1963–1981 oli ta Tallinnfilmi režissöör. Seejärel aga aastatel 1981–1982 Vene Draamateatri peanäitejuht ja 1966–1984 (vaheaegadega) Tallinna Riikliku Konservatooriumi lavakunstikateedri erialaõppejõud.
Isiklikku.
Ta oli aastatel 1950–1956 abielus Eva Novekiga, 1957–1964 Ellu Puudistiga (neil oli poeg ajakirjanik Igor Kromanov), 1964–1975 grimeerija Silvia Kromanovaga ning aastast 1978 juudi päritolu Leedu kirjandus- ja teatriteadlase Irena Veisaitėga.
Kosmikud

Kosmikud on Eesti depressiivroki ja kosmopunkbänd.
Nad on rokkfestivali Rabarock asutajad.
Ajalugu.
1999. aastal asutatud Kosmikud jõudsid tegutseda napi aasta, kui tegevus katkes laulja Taavi Pedriksi (1971–2000) surma tõttu. Grupi lühikest elu jäi meenutama maailmavaluline album "Ei roosid" (2000). 
Kolm allesjäänud liiget, kitarrist Andres alias Aleksander Vana, trummar Kristo Rajasaare ja basskitarrist Kõmmari, võtsid aja maha, tegid proove ja katsetasid erinevaid lauljaid (nende seas Claire's Birthday kitarristi Jaan Pehki, kellega anti paar kontserti). Lõpuks jäi valik Eriti Kurva Muusika Ansambli liikmele Meelis Hainsoole ehk Hainzile, kes oli eelmise laulja sõber. Ta liitus bändiga aastal 2003. Seejärel salvestati ja avaldati album "Kuidas tuli pimedus...".
Kosmikute loomingut on mõjutanud Joy Division, Nick Cave ja Kino.
Kosmikute basskitarrist Raivo Rätte (Kõmmari) hukkus 19. juulil 2018. 
Nad võitsid 2025. aasta Eesti Muusikaauhindade galal aasta rokkalbumi tiitli albumiga "Surm Lõuna-Saksamaal".
Kirenga

Kirenga on jõgi Aasias. 
Algab Baikali aheliku läänenõlvult. Kesk- ja alamjooksul voolab valdavalt põhja. Suubub paremalt Leenasse.
Pikkus 746 km.
Alborz

Alborz (varem ka "Elburs") on mäestik Aasias, osa Iraani kiltmaast. 
Edelas, lõunas ja kagus piirneb Kaspia merega. 
Loodes on ühenduses Talõši mägedega, kirdes Türkmeeni-Khorāsāni mäestikuga. Lõunas piirneb Dasht-e Kavīriga. 
Lõunajalamil asub Teheran. 
Suurim kõrgus 5604 meetrit (Damāvand) on ühtlasi Aasia kõrgeim vulkaan, kui lugeda Elbrus Euroopasse kuuluvaks.
Kýthnos

Kýthnos (kreeka: "Κύθνος"), kohalik nimi Thermia (kreeka: Θερμιά), on Kreeka saar Küklaadides. Kýthnose omavalitsusüksuse pindala on 100,2 km² ja selle rannajoon on umbes 100 km. 
Saar on künklik, kõrgus kuni 365 meetrit. 
Asulad.
Saarel on kaks märkimisväärset asulat, Messaria küla ehk Kýthnose Chora (2011. aasta rahvaloendusel 561 elanikku), mida tuntakse kohapeal Chora nime all, ja Dryopese või Dryopida küla (325 elanikku), tuntud ka kui Chorio. Mõlemad külad on silmapaistvad käänuliste ja sageli astmeliste tänavate poolest, mis on sõidukite liikluseks liiga kitsad. Külad on väga maalilised, kuid erinevas arhitektuuristiilis.
Sadamalinn kannab nime Merichas (369 elanikku), selle elanike arv kõigub aasta jooksul palju. Enne 1970. aastaid polnud lähiajaloos keegi seal aasta läbi elanud; Kreeka kalur Manolas Psaras ja tema naine Foto elasid esimestena sadamas aasta läbi. Tänapäeval püsielanikkond kasvab ja eriti suvise turismihooaja kõrgajal muutub linn üsna rahvarohkeks.
Nimi.
Kythnose esimesed asukad olid Dryopes, kelle müütiliseks kuningaks oli Kythnos (jumal Apolloni poeg), sellest ka saare nimi. Seda tunti ka kui Dryopis või Ofiousa. Keskajal nimetati seda Thiramnaks, samas kui Nilos Doxapatris mainib seda olemasolevate kuumaveeallikate järgi juba 1143. aastal nimega Thermia. Hiljem nimetasid türklased seda "Hamam Antassi" ('sooja vee saar').
Ajalugu.
Kythnos võib pretendeerida ühele vanimale teadaolevale elupaigale Küklaadide saartel, mesoliitikumile (10000 eKr – 8000 eKr) Maroulas kirderannikul. Loutra küla lähedal asuv koht asub kaldal ja suured osad on merre erodeerunud. 1996. aasta väljakaevamistel leiti terveid inimskelette, kiviesemeid ja osa põrandasillutist, mis viitab pikaajalisele, tõenäoliselt küttide-korilaste asulakohale.
Maksimalism

Maksimalism on vasakpoolne proletaarne ideoloogia, mille esindajad (maksimalistid) eraldusid sotsialistidest-revolutsionääridest 1904. 
Sotsialistide-Revolutsionääride-Maksimalistide Liit oli Sotsialistide-Revolutsionääride Parteist lahkulöönud vasakpoolne proletaarne rühmitus Venemaal; organiseerus oktoobris 1906. 
Maksimalistid nõudsid I Vene revolutsiooni ajal, et maa, vabrikud ja tehased kohe ühiskonnastataks. Sotsiaalse revolutsiooni liikumapanevaks jõuks pidasid nad töötavat talurahvast; olid seisukohal, et kapitalism tuleb hävitada terrori ja ekspropriatsiooni teel. 
1908 lagunenud organisatsioon taastati pärast Veebruarirevolutsiooni. Pärast Oktoobrirevolutsiooni kuulus maksimaliste ka nõukogudesse ja Ülevenemaalisse Kesktäitevkomiteesse. III Vene revolutsiooni ajal 1918 rühmitus lõhenes: osa maksimaliste „tunnistas oma vigu“ ning hakkas bolševikega koostööd tegema, osa jätkas võitlust nende vastu. Maksimalismi likvideeris Tšekaa 1920.
Maksimalism on muutunud ka üldnimeks, tähendades nõuete või põhimõtete äärmuseni viimist.
1905. aasta revolutsioon

1905. aasta revolutsioon algas 22. jaanuaril (vkj 9. jaanuaril) 1905 Peterburis verise pühapäeva sündmustega.
22. jaanuariks oli tsaarivalitsus Peterburi koondanud üle 40 000 soldati ja politseiniku. Rüseluse käigus tulistati Talvepalee juurde suunduvat tööliste rongkäiku, mis tahtis esitada Nikolai II-le tööliste olukorra parandamist taotleva palvekirja. Osavõtjaid oli üle 140 000. Surma sai umbes 500 inimest, haavata mitu tuhat. Verine pühapäev põhjustas kogu Venemaal streigilaine. Jaanuaris streigiti 66 linnas. Streikijate peamiseks loosungiks oli "Maha isevalitsus!".
Üle Venemaa toimunud streigi- ja vastupanuliikumine viis 17. oktoobri manifesti väljakuulutamiseni ja 1906. aasta Venemaa konstitutsiooni vastuvõtmiseni.
1906.
Vastuolude tõttu keiser Nikolai II ja II Riigiduuma vahel, saatis keiser Riigiduuma 9. juulil 1906 laiali. Vastuolude üheks põhjuseks oli Sotsialistide-Revolutsionääride Partei esindajate poolt Riigiduuma istungitel tehtav keisrivõimuvastane agitatsioon. 
Protestiks Riigiduuma laialisaatmisele otsustas Soome suurvürstiriigis Terijokil asuv Sotsialistide-Revolutsionääride Partei Keskkomitee organiseerida relvastatud ülestõusud sõjakindlustes ja garnisonides – Kroonlinnas, Viaporis, Tallinnas, Kiievis, Sevastopolis ning sinna saadeti ka organisaatorid-agitaatorid. Viaporisse Tšernov ja Jevno Azef, Kroonlinna Riigiduuma liige Onipko ja Tallinna saadeti Ilja Fondaminski (1880–1942) ("Илья Исидорович Фондаминский (Фундаминский)"), kes jäi aga hiljaks mässu organiseerimisele, kuid arreteeriti siiski koos teistega, kui ta läks koos kaaslastega mässulisele laevale.
17. juulil algas mäss Viaporis, kus see kohe maha suruti, ja 19.–20. juulil Kroonlinnas, kus see samuti maha suruti.
Ülestõus sõjalaeval Pamjat Azova.
20. juuli 1906 algas Eesti põhjarannikul Hara lahes asunud Tallinna eskaadri õppe-suurtükiväe divisjoni ristlejal Pamjat Azova spontaanne mäss.
Vastuhaku põhjuseks oli ohvitseri avastatud sõjalaeval agitatsioonitööd tegeva eraisiku – Tallinna VSDTP liikme agitaator Oskari (Arseni Kaptjuh) kinnipidamine. Madruste poolt Arseni Kaptjuhi vabastamise käigus tekkinud rahutuste käigus tapeti kaks laeva ohvitseri ning ülejäänud visati üle parda ja pääsesid rannikule. 
Kaptjuhi juhtimisel organiseeriti madrustest juhtorgan laevakomitee, kuhu kuulusid Kaptjuh, N. Lobadin, S. Gavrilov, A. Kolodon, G. Boldõrev jt. Kuna aga puudus selge tegevuskava edasiseks ning konkreetsed nõudmised siis laevalejäänud nooremohvitseride ja laevale saabunud sandarmisalga ja sõdurite abiga suruti ülestõus maha. See lõppes 35 ülestõusust osavõtnu vangistamisega ja viimisega 2. kubermanguvanglasse (Paksu Margareeta kompleksis).
Ülestõusust osavõtnute üle mõisteti kohut 4. augustil 1906 sõjaväljakohtus ning 6. augustil 1906 hukati Tallinnas (Toompea Kuberneri aias) 17 madrust ja 1 agitaator. Lisaks mõisteti veel 12 madrust sunnitööle ja 28 karistati distsiplinaarkorras.
Genialistid

Genialistid oli Eesti ansambel, mis aktiivselt tegutses aastatel 1993–2006. 
Ansambli tegevusest.
Aastatel 1993–1995 tegutseti nime Lõbusad Trajektoorid all. 2007. aastal teatas ansambel, et nad lähevad teadmata pikkusega pausile. Oktoobris 2023 anti teada, et Genialistid lähevad siiski laiali ning viimane kontsert toimus 5. juulil 2024 Tartu lauluväljakul.
Genialistide kuulsamad ja tuntumad laulud on "Leekiv armastus", "Helena Wanje", "Anna mulle end", "Täna ma ei skoori", "Maapealne paradiis on rock'n'roll", "Joomalaul" jt. Ansambel on teinud muusika filmile "Vanad ja kobedad saavad jalad alla" ning osalenud omaloodud muusikalis "Hea Lugu" (Endla 2001).
Koosseis.
Genialistide koosseisu on kuulunud:
Stroof

Stroof (vanakreeka sõnast "strophē" 'pöörlemine') ehk salm on luuleteose osa, mis kujutab endast värsside rühma. Stroofi seob tervikuks värsside sarnane rütm, intonatsioon, riim või mõte. Kirjapildis on stroofid enamasti üksteisest graafiliselt eraldatud. 
Stroofe eristatakse värsside arvu järgi: distihhon ehk kaksikvärss, tertsett ehk kolmikvärss (ka tristihhon), katrään ehk nelikvärss (ka kvaträän ehk kvart ehk kvartett), kvint ehk viisikvärss (ka kvintett ehk pentastihhon), sekstett ehk kuuikvärss (vahel ka sekstiiin ehk heksastihhon), septett ehk seitsmikvärss (ka septiim ehk heksastihhon), oktett (vahel ka oktaav) ehk kaheksavärsiline stroof. Pikemaid stroofe esineb harva; üheksarealisi stroofe nimetatakse noonideks ja kümnerealisi deetsimiteks, pikemaid Tiit-Rein Viitso soovitatud terminiga teismendstroofid. Teismendstroofide hulka kuulub ka Onegini stroof.
Luuletusi, mis seovad eri liiki stroofe, nimetatakse heterostroofilisteks. Esineb ka salmideta luuletusi, millest monostroofilistes esineb vaid üks stroof (pikkuse tingliku ülempiiriga 16 rida), pseudostroofilised koosnevad aga värsside arvult võrdseist gruppidest, mille seesmine ehitus siiski ei kordu.
Värsside grupeerimist stroofideks uurib värsiõpetuse osa, mida nimetatakse stroofikaks. Eesti stroofiterminoloogia pole lingvistiliselt süsteemne, vaid pärineb eri keeltest.
Sündinud 1795

Sündinud 1795
Selles loendis on loetletud 1795. aastal sündinud tuntud isikuid.
Peter MacNicol

Peter MacNicol (sündinud 10. aprillil 1954 Dallases) on ameerika filminäitleja.
MacNicol võitis 2001. aastal komöödiasarja silmapaistva kõrvalosatäitja Primetime Emmy auhinna ekstsentrilise advokaadi John Cage'i rolli eest FOXi komöödiadraamas Ally McBeal (1997–2002). Ta on tuntud ka oma telerollide poolest advokaat Alan Birch meditsiinidraamas Chicago Hope (1994–1998), X the Eliminator Harvey Birdmanil, vandeadvokaat (2000–2007), füüsik dr Larry Fleinhardt CBS -i krimidraama hooajal Numbers (2005–2010), Tom Lennox 24- ndas märulifilmis Do02 . Kaheksajalg filmis The Spectacular Spider-Man (2008–2009), dr Stark Grey anatoomiast (2010–11), Jeff Kane poliitilises satiirisarjas Veep ( 2016–19) ja Nigel the Advisor filmis Tangled: The Series (2017–2020). Samuti andis ta Mad Kübarseppa hääle Batman: Arkhami videomängude sarjas . Ta mängis ka FBI asedirektorit Simon Sifterit CSI: Cyber ​​esimesel hooajal (2015–2016).
Nicolas Cage

Nicolas Cage [n'ikolas keidž] (sündinud 7. jaanuaril 1964 Long Beachis) on Ameerika Ühendriikide filminäitleja ja -produtsent.
Elukäik.
Nicolas Cage on August Coppola ja Joy Coppola kolmas poeg. Tema onu on filmilavastaja Francis Ford Coppola, kelle juurde Cage asus elama pärast vanemate lahutust.
Karjäär.
Näitlejakärjääri alguses vahetas Cage kuulsa onuga jagatud perekonnanime Coppola nime Cage vastu eesmärgiga endale ise nime teha.
Nicolas Cage on esitatud kahel korral Oscarile. Auhinnaga pärjatuks osutus ta ennasthävitava alkohooliku rolli eest filmis "Lahkudes Las Vegasest".
Enamik suure piletituluga menukeid, kus Cage on mänginud, kuuluvad seiklus- ja märulifilmi žanrisse. Tema edukamad filmid on olnud "Rahvuslik aare", "Kaljukindlus", "Kahevõitlus" ja "World Trade Center".
Tema debüüdiks ja siiani ainsaks tööks lavastusvallas on jäänud film "Sonny".
Isiklikku.
Nicolas Cage'il on poeg Weston Coppola Cage kooselust modelli Kristina Fultoniga. Ta on olnud abielus Patricia Arquettega ja Lisa Marie Presleyga. Aastal 2004 abiellus ta Alice Kimiga.
Surnud 1795

See loend loetleb 1795. aastal surnud tuntud isikuid.
Russell Crowe

Russell Crowe (sündinud 7. aprillil 1964 Uus-Meremaal Wellingtonis) on Austraalia filminäitleja. 2001. aastal pärjati ta Oscariga rolli eest filmis "Gladiaator".
1989. aastal kohtus Crowe filmi ""The Crossing" kallal töötades Austraalia laulja" Danielle Spenceriga ning nende vahel algas kord-kokku-kord-lahku-suhe. 2000. aastal tekkis tal romantiline suhe Ameerika näitlejanna Meg Ryaniga, samal ajal kui nad töötasid nende filmi "Proof of Life" kallal .  2001. aastal leppisid Crowe ja Spencer ära ning nad abiellusid kaks aastat hiljem, 2003. aasta aprillis. Pulmad toimusid Crowe'i karjakasvanduses Nana Glenis Uus-Lõuna-Walesis , tseremoonia toimus Crowe'i 39. sünnipäeval.  Paaril on kaks poega.  2012. aasta oktoobris teatati, et Crowe ja Spencer on lahku läinud.  Nad lahutasid 2018. aasta aprillis. 
Viimastel aastatel on tema tähelepanuväärsete rollide hulka kuulunud korravalvur kultusklassikas ""The Nice Guys" " (2016), oluline roll filmis "The Mummy" (2017), vihase autojuhi kehastamine märulitrilleris " "Unhinged" " (2020),  müütilise Kreeka jumala Zeusi kehastamine Marveli filmiuniversumi filmis "Thor: Love and Thunder" (2022),  kuulsa eksortsist isa Gabriele Amorthi kehastamine filmis "The Pope's Exorcist" (2023)  ja Nikolai Kravinoffi kehastamine filmis ""Kraven: The Hunter" " (2024).  Ta mängis Hermann Göringit filmis ""Nürnberg" " (2025), mis viis ta taas kokku oma kaasnäitleja Michael Shannoniga filmis " "Man of Steel" " .
2025. aastal autasustas Zürichi filmifestival Crowe'i elutööauhinnaga.
Michael Keaton

Michael Keaton (sünninimega Michael John Douglas; sündinud 5. septembril 1951 Coraopolises Pennsylvania osariigis) on USA filminäitleja.
Tim Allen

Timothy Allen Dick (sündinud 13. juunil 1953 Denveris) on USA näitleja ja koomik.
Elulugu.
Tim Alleni isa kinnisvaramaakler Gerald Dick hukkus purjus juhi põhjustatud autoõnnetuses, kui sõidutas oma peret koju Colorado Ülikooli jalgpallimängult, kui Tim oli 11-aastane. 
Ta ema Martha Dick abiellus kaks aastat pärast Geraldi surma oma kooliaegse kallima, episkopaalkiriku diakoniga. Timil on üheksa õde-venda. Pere kolis Michigani osariiki Birminghami.
1975 lõpetas Tim Western Michigan University teleproduktsiooni erialal. 1978 sai ta uimastiäri eest 28-kuuse vanglakaristuse.
John Cusack

John Paul Cusack (sündinud 28. juunil 1966 Evanstonis Illinoisi osariigis) on USA näitleja, stsenarist ja produtsent.
Ta kasvas üles Evanstonis, Chicagost põhja pool, kunstilembeses perekonnas. Pärast Evanston Township High Schooli lõpetamist õppis ta lühikest aega New Yorgi Ülikoolis, kuid katkestas õpingud, et keskenduda näitlemisele. 
Näitlejakarjääri alustas Cusack juba teismelisena 1980. aastate alguses, esinedes reklaamides ja väiksemates filmides. Läbimurde tõi talle roll noortefilmis "Sixteen Candles" (1984), millele järgnesid mitmed peaosad 1980. aastate noortedraamades ja romantilistes komöödiates.
Isiklikku.
John Cusack on pärit iiri juurtega katoliiklikust perest. Tema isa, Dick Cusack, oli dokumentaalfilmide režissöör, stsenarist ja näitleja. Ema, Ann Paula Cusack, töötas matemaatikaõpetajana ja tegeles ühiskondliku tegevusega. Perekond elas Evanstonis, Illinoisi osariigis.
Tema õed Joan, Ann ja Susie ning vend Bill on samuti näitlejad. John ja Joan Cusack on mitmel korral mänginud koos filmides, näiteks "Sixteen Candles", "Grosse Pointe Blank" ja "War, Inc.".
Meg Ryan

Meg Ryan (sünninimega Margaret Mary Emily Anne Hyra; sündinud 19. novembril 1961 Fairfieldis Connecticuti osariigis) on USA näitleja, kes on tuntud peamiselt romantilistest komöödiatest.
Elulugu.
Meg Ryan on õppinud New Yorgi ülikoolis ajakirjandust. Oma eraõppe rahastamiseks hakkas ta reklaaminäitlejaks. Aastal 1981 debüteeris filmis "Rich and Famous", misjärel otsustaski ajakirjanikukarjääri katki jätta ja proovida kätt näitlemises. Pärast väiksemaid kõrvalosi sai ta kuulsaks filmiga "Kui Harry kohtus Sallyga", kus ta mängis peaosas koos Billy Crystaliga.
Isiklikku.
Meg Ryan on olnud abielus näitleja Dennis Quaidiga. Neil on poeg Jack Henry.
Meg Ryanile kuulub ettevõte Prufrock Pictures.
Pierre Curie

Pierre Curie (15. mai 1859 Pariis – 19. aprill 1906 Pariis) oli prantsuse füüsik, Nobeli füüsikaauhinna laureaat 1903.
Ta avastas koos abikaasa Marie Curiega raadiumi ja polooniumi.
Mark Harmon

Thomas Mark Harmon (sündinud 2. septembril 1951 USA California osariigis Burbankis) on ameerika filminäitleja.
Tema isa oli Ameerika jalgpallur, ema oli näitleja ja kunstnik. Ka Mark on mänginud ülikooli tasemel Ameerika jalgpalli.
Markil on kaks vanemat õde, kes mõlemad on olnud abielus kuulsustega: näitleja ja kunstnik Kristin Nelson on laulja Ricky Nelsoni lesk, ja näitleja Kelly Harmon oli kunagi abielus autotööstur John DeLoreaniga.
Mark Harmon on eelkõige tuntud teleseriaalidest "Chicago Hope", "Presidendi meeskond" ja "". Ta on mänginud veel paljudes filmides ja teleseriaalides ning sageli korrakaitsjaid, kuid ka sarimõrvar Ted Bundyt.
1970. aastatel tutvus Harmon laulja Karen Carpenteriga, kes suri 1983. Alates 21. märtsist 1987 on Harmon abielus näitleja Pam Dawberiga. Neil on kaks poega: Sean Thomas (sündinud 1988) ja Tyrone Christian (sündinud 1992). Tema vanem poeg on mänginud sarjas "NCIS" oma isa kehastatavat tegelast Jethro Gibbsi lapsena.
1996. aasta jaanuari esimestel päevadel päästis Harmon kaks teismelist poissi, kes olid sattunud autoõnnetusse. Harmon tõi oma garaažist sepavasara, lõi põleval autol akna katki ja tõmbas poisid leekidest välja. Hiljem püüdis ta igati oma osa poiste päästmisel vähendada.
1986 valis ajakiri People Mark Harmoni kõige seksikamaks elusolevaks meheks.
Tal on kuulsuste alleel oma täht 2012. aasta 1. oktoobrist.
Ally McBeal

"Ally McBeal" on aastatel 1997–2002 toodetud USA komöödiasari, mille autor on David E. Kelley.
Seriaali nimikangelanna Ally on advokaat Bostoni advokaadibüroos Cage &amp; Fish. Seriaal keskendub Ally tööle, eraelule ja sisevõitlusele endaga.
Esimeses jaos lahkub Ally oma seniselt töökohalt ühes advokaadibüroos ülemuse poolt seksuaalse ahistamise tõttu. Ta kohtub seejärel koolivenna Richard Fishiga, kes palkab ta oma uude advokaadibüroose Cage &amp; Fish. Ally aga avastab, et Cage &amp; Fishis töötab ka tema lapsepõlvesõber Billy Thomas, kellesse ta armunud oli. Peale keskkooli läks Ally Harvardi ülikooli, et Billyga koos olla, kuid Billy lahkus ootamatult Harvardist ja läks hoopis Michigani ülikooli. Ally avastab ka, et Billy on nüüd abielus koolikaaslase Georgiaga. Kuigi Ally armub Billysse uuesti, saavad nad Georgiaga siiski headeks sõpradeks ja suudavad omavahel koos töötada.
Kolmandal hooajal tekivad Billyl uuesti tunded Ally vastu, kuid Billyl on ajukasvaja ja 62. jaos ta sureb Ally käte vahel. Vahetult enne oma surma hallutsineeris Billy, kirjeldades elu koos Allyga, mida ta endale tegelikult oleks soovinud.
Neljandal hooajal on Allyl suhe advokaat-terapeut Larry Pauliga. Ta avastab aga, et Larryl on eksnaine ja 7-aastane poeg Detroitis, kuid näeb sellest hoolimata Larryt oma hingesugulasena. Ally soovitusel kolib Larry 79. jaos tagasi Detroiti, et olla koos oma pojaga, mispeale nad on kaugsuhtes, kuni Ally on valmis Detroiti kolima. Algsete plaanide kohaselt pidid neljanda hooaja lõpus Ally ja Larry abielluma, kuid Downey narkoprobleemide tõttu ta vallandati.
Viiendal hooajal, 101. jaos ilmub ootamatult Ally ukse taha 10-aastane tüdruk Maddie Harrington New Yorgist, kes ütleb, et ta on Ally tütar ja ta isa suri kuus kuud tagasi. Selgub, et ülikoolipäevil annetas Ally ühe oma munaraku teadustööks, kuid munarakk kogemata hoopis viljastati. Maddie jääb seepeale ajutiselt Ally juurde elama. Lõpujaos langeb Maddie koolikiusamise ohvriks ja saab närvivapustuse, mispeale Ally otsustab töölt lahkuda ja kolida koos Maddiega New Yorki, et Maddie saaks olla koos oma sõpradega.
Eestis näitas sarja TV3 aastatel 1999–2005
Osatäitjad.
Samuti on sarjas kaasa löönud Matthew Perry, Jon Bon Jovi, Christina Ricci ja Anne Heche.
Auhinnad.
Kuldgloobus
Emmy
Calista Flockhart

 
Calista Kay Flockhart (sündinud 11. novembril 1964 USA Illinoisi osariigis Freeportis) on USA näitleja, kes on kuulsaks saanud eelkõige nimiosatäitjana telesarjas "Ally McBeal".
Isiklikku.
2006. aastal tunnistas ta, et on kannatanud anoreksia all. Selle ühe põhjusena on ta nimetanud liiga suurt töökoormust, näiteks 15-tunniseid tööpäevi.
2010. aastal abiellus ta näitleja Harrison Fordiga.
Bangkok

Bangkok on Tai pealinn. Asub Chao Phraya jõe kallastel Tai lahe ääres.
Nimi.
Nime "Bangkok" kasutavad üksnes välismaalased. "Krung Thep" 'Inglite linn' on lühend linna täielikust tseremoniaalsest nimest, mis on ühtlasi maailma pikim kohanimi:
กรุงเทพมหานคร อมรรัตนโกสินทร์ มหินทรายุธยามหาดิลก ภพนพรัตน์ ราชธานีบุรีรมย์ อุดมราชนิเวศน์ มหาสถาน อมรพิมาน อวตารสถิต สักกะทัตติยะ วิษณุกรรมประสิทธิ์
("Krung Thep Mahanakhon Amon Rattanakosin Mahinthara Ayuthaya Mahadilok Phop Noppharat Ratchathani Burirom Udomratchaniwet Mahasathan Amon Piman Awatan Sathit Sakkathattiya Witsanukam Prasit").
Rahvastik.
Linnas elas 2008. aastal ametlikult 9 100 000 elanikku, kuigi tegelik arv võib ulatuda 12 miljonini. Suurimad rahvusenamused on tailased ja hiinlased. Linnas elab 250 000 mandrihiinlast, 85 000 hindut, 44 114 jaapanlast (suurim jaapanlaste populatsioon Aasias väljaspool Jaapanit), 25 000 ameeriklast, 45 000 eurooplast, 15 000 taiwanlast, 20 000 lõunakorealast, 6000 nigeerlast, 7500 austraallast, 12 000 araabia keelt rääkivatest riikidest, 20 000 malaisialast, 4000 singapurlast, 5000 filipiinlast ja 800 uusmeremaalast. 92% elanikest on budistid.
Linnaosad.
Bangkok on jaotatud 50 linnaosaks ("khet"), need omakorda väiksemaks üksuseks ("khwaeng").
Järgneva tabeli rahvastikuandmed pärinevad 1. aprillist 2000.
Allikas: "National Statistical Office Thailand".
Ajalugu.
Bangkok on suhteliselt noor linn. Kuni 18. sajandini asus samal kohal väike asula Bang Makok. Aastal 1782 rajas kuningas Rama I sinna riigi uue pealinna, sest endine pealinn Ayutthaya oli sõdades Birmaga purustatud.
Linn rajati Chao Phraya jõe madalatele kallastele koos ulatusliku kanalite võrgustikuga, mistõttu Bangkokki on nimetatud ka Idamaade Veneetsiaks.
Altun Shan

Altun Shan (uiguuri ئالتۇن تاغ (Altun Tag), hiina 阿尔金山 (Arjin Shan); meil kasutatud ka venekeelset nimekuju "Altõntag") on mäestik Aasias Hiina lääneosas. 
Kulgeb edela-kirde suunas, edelas ühineb Kunluniga, kirdes Nan Shaniga. 
Loodenõlvad laskuvad järsult Tarimi nõkku, kagunõlvad laugelt Qaidami nõkku. 
Kõrgus kuni 6161 meetrit.
Lisa Nicole Carson

Lisa Nicole Carson (sündinud 12. juulil 1969 New Yorgis Brooklynis) on Ameerika Ühendriikide filminäitleja.
Tema tuntumad rollid on olnud Carla telesarjas "Kiirabihaigla" (1996–2001) ja Renee Raddick sarjas "Ally McBeal" (1997–2002). Ta on mänginud filmides "Devil in a Blue Dress" (1995) ja "Life" (1999).
Jane Krakowski

Jane Krakowski (sünninimi Jane Krajkowski; sündinud 11. oktoobril 1968 New Jersey osariigis Parsippanys) on Tony auhinnaga pärjatud ameerika näitleja ja laulja.
Jane Krakowski on eriti tuntud Ally McBeali sekretäri Elaine Vassalina telesarjast "Ally McBeal".
Alates 2006. aasta sügisest kehastab ta Jenna Maroneyt USA komöödiasarjas "30 Rock".
Brahma

Brahma (sanskriti keeles: ब्रह्मा, Brahmā) on hinduismis jumal, üks peajumalatest Višnu ja Šiva kõrval või peajumal ja looja.
David E. Kelley

David Edward Kelley (sündinud 4. aprillil 1956 Maines Watervilles) on mitme Emmy auhinnaga pärjatud USA stsenarist ja filmiprodutsent. 
Tema ideede ja stsenaariumi põhjal on loodud populaarsed telesarjad "Chicago Hope", "The Practice", "Ally McBeal", "Boston Public" ja "Boston Legal".
Elulugu.
David E. Kelley õppis Princetoni ülikoolis ja Bostoni ülikoolis õigusteadust. Töötas Bostonis juristina.
David E. Kelley on abielus näitleja Michelle Pfeifferiga, kellega tal on poeg ja lapsendatud tütar.
Braahman

Braahman, ka brahmaan või brahmiin (sanskriti ja paali keeles "brāhmaṇa" ‘jumal Brahmast tulenev’) on kõrgeima varna nimetus Indias.
Braahmanid moodustasid vaimulike seisuse, kelle funktsiooniks oli eelkõige ohvrirituaalide sooritamine ja pühade tekstide tundmine.
Hinduistliku mütoloogia järgi tekkisid braahmanid ürgmehe (puruša) peast. Hinduismis peetakse braahmaneid rituaalselt kõige puhtamateks ning nendele ettenähtud piirangud igapäevaelus on kõige rangemad (täielik hoidumine lihasöömisest, vaesus jms). Braahmanid olid traditsioonilise india ühiskonna vaimne eliit ning valitsejate nõunike ja ministritena tegevad ka riigiasjades.
Budism ja džainism astusid vastu seisuslikule korrale ja braahmanite sünnipärast tulenevatele eesõigustele. Sellepärast nimetatakse budismis braahmaniks mitte sünnipärase seisuse liiget, vaid kõrgete moraaliomadustega tarka inimest, kes on teistele eeskujuks.
Višnuism

Višnuism (ka vaišnavism) on suurima järgijate arvuga hinduismi haru. See on üks hinduismi neljast peamisest suunast šivaismi, šaktismi ja smartismi kõrval. Umbes 78% ehk 580 miljonit hinduisti on višnuistid. 
Višnuism on monoteistlik: Višnu ehk Nārāyaṇa on ainujumal, kes on kõikvõimas ja kõiketeadja, lõpmatu tarkuse ja armastusega ning igavesti eksisteeriv maailma looja, valitseja, hoidja ja hävitaja. Kuivõrd Višnu avaldub kõikjal, kõigis olendites ja kogu universumis, siis on višnuismi peetud ka panenteistlikuks kultuseks. 
Višnuismi järgi on jumal avataarana maa peal olnud üheksa korda. Viimased kolm kehastust ehk avataarat olid Rama, Krišna ja Buddha. Kümnes ja viimane kehastus (Kalki) saabub uskumuste kohaselt Kali Yuga ajastu lõpul. 
Višnuismi teoloogia sisaldab hinduismi olulisemaid uskumusi, nagu reinkarnatsioon, sansaara, karma ning mitmesugused joogasüsteemid, millest rohkem tähelepanu saab pühendumuslik praktika ehk "bhakti"-jooga. Višnuismi praktika eesmärk on igavese elu ja õndsuse ("ananda") saavutamine, pühendudes Višnule või mõnele tema avataarale vaimses maailmas ("vaikuntha"), väljaspool füüsilise maailma illusoorsust ("maya"). 
Višnuismis on viis traditsioonilist koolkonda: Madhva višnuism, Šri višnuism, Rudra višnuism, Nimbarka višnuism ja Gaudiya višnuism (ehk Hare Krišna). Erinevused on peamiselt hinge ja jumala vahekorra käsitluses. Gaudiya višnuismi järgi ei lähtu Krišna Višnust, vaid vastupidi.
Šivaism

Šivaism ehk šaivism on hinduismi haru, milles on kesksel kohal neljakäeline tantsiv, hävitav ja loov jumalus Šiva. Olulised on ka Šiva kaasa Parvati ja nende poeg Ganesha, must deemonite hävitaja jumalanna Kālī ning Durga.
Järgijate tunnuseks on kolm horisontaaljoont laubal.
Gil Bellows

Gil Bellows (sündinud 28. juunil 1967 Vancouveris) on kanada filminäitleja.
Gil Bellows on tuntuks saanud eelkõige Billy Thomasena sarjas "Ally McBeal".
Portia de Rossi

Portia de Rossi (sünninimi Amanda Lee Rogers, ametlik nimi alates 2010 Portia Lee James DeGeneres; sündinud 31. jaanuaril 1973 Melbourne'is) on Austraalia näitleja, kes on tuntud eelkõige seriaalidest "Ally McBeal" ja "Arrested Development".
Isiklikku.
Ta on alates 16. augustist 2008 abielus Ellen DeGeneresiga.
Courtney Thorne-Smith

Courtney Thorne-Smith (sündinud 8. novembril 1967 California osariigis San Franciscos) on ameerika filminäitleja.
Lääne-Ukraina Rahvavabariik

Lääne-Ukraina Rahvavabariik (ukraina keeles "Західноукраїнська Народна Республіка") oli ukrainlaste riik praeguse Ukraina lääneosas Austria-Ungarile kuulunud aladel: Austria aladel Galiitsia ja Bukoviina ning Ungari alal praegune Taga-Karpaatia. Eksisteeris novembrist 1918 kuni jaanuarini 1919. 
Ajalugu.
13. novembril 1918 moodustati Lvivis Jevgen Petruševõtši poolt Lääne-Ukraina Rahvavabariigi Rahvakogu, mis kuulutas välja vabariigi. 
Pealinn oli Lviv. 22. jaanuaril 1919 leppisid Lääne-Ukraina Rahvavabariik ja Ukraina Rahvavabariik ühinemisaktiga kokku ühinemise. Pärast Ukraina vallutamist Nõukogude Venemaa poolt ning 1920. aasta Nõukogude-Poola sõda vallutas Poola need Ukraina alad ning liitis Poola riigiga, mille koosseisus alad olid aastatel 1919–1939.
Vaata ka.
Західно-Українська Народна Республіка 1918–1923. Енциклопедія. Т. 1: А–Ж. Івано-Франківськ : Манускрипт-Львів, 2018. 688 с.
Західно-Українська Народна Республіка 1918–1923. Енциклопедія. Т. 2: З–О. Івано-Франківськ : Манускрипт-Львів, 2019. 832 с.
Західно-Українська Народна Республіка 1918-1923. Енциклопедія. Т. 3: П – С. Івано-Франківськ: Манускрипт-Львів, 2020.576 с.
Західно-Українська Народна Республіка 1918-1923. Енциклопедія. Т. 4: Т – Я. Івано-Франківськ: Манускрипт-Львів, 2021.688 с.
Tallinna Püha Siimeoni ja Naisprohvet Hanna kirik

Püha Siimeoni ja Naisprohvet Hanna kirik on õigeusu kirik Tallinnas, EAÕK Tallinna peapiiskopkonna peakirik, Tallinna ja kogu Eesti metropoliidi katedraalkirik.
See on neljas Põhjasõja järel Tallinna eeslinna ehitatud õigeusu kirik.
See asub sadama lähedal ning rajati aastatel 1752–1755 meremeeste algatusel. Kuna tollane rannajoon oli linnale märksa lähemal, asus kirik peaaegu veepiiril ning vundamendi jaoks tuli pinnast täita. Pärimuse järgi kasutatud selleks laevavrakke.
Kirikuhoone.
Ajalooline puithoone on Nõukogude ajal kannatada saanud, ent tänaseks põhjalikult restaureeritud. Kiriku taastamisega tegeles preester Meletios Ulm. 1963. aastal kogudus suleti ning hoones asus spordisaal. Samal ajal lammutati kiriku kellatorn ja tamburitorn. 1987. aastal anti hoone nelipühikoguduse Immaanuel kasutusse. 1999. aastal algatas metropoliit Stefanus kirikuhoone tagastamise ja 11. juulist 2001 on pühakoda taas Eesti Apostlik-Õigeusu Kiriku omanduses. Eestis külaskäigul olnud Konstantinoopoli oikumeenilise patriarhi Bartholomeos I õnnistusel algas aastal 2000 hoone restaureerimine, tööd kestsid 2004. aastani.
Kirikus on ainulaadne kreekapärane puust nikerdatud ikonostaas, kantsel ja kirikutoolid.
Kiriku altari- ja koguduseruumi kaunistavad Dolores Hoffmanni aastatel 2008 ja 2013–2014 loodud vitraažid.
Kirikus on kirikutarvete ja -kirjanduse pood.
Kiriku kellatornis on õigeusu kirikutekstiilide muuseum.
Kirikut kasutavad Tallinna Püha Siimeoni ja naisprohvet Hanna piiskoplik kogudus ja Tallinna Püha Georgi kogudus. Koguduse eesseisja on ülempreester Mattias (Madis) Palli, teine preester Markus Kooviste, kolmas preester Afrat (Ergo) Laas, neljas preester Justinus Kiviloo, diakon Marius Raudsepp.
Kogudus.
Koguduses teeninud preestrid:
Tai vapp

Tai vapp on Tai Kuningriigi riigivapp.
Sellel on kujutatud müütilist hiigellindu Garudat.
Vapp võeti kasutusele 1910.
Tai keel

 
Tai keel (tai keeles ภาษาไทย "phasa Thai" 'tailaste keel') on Tai ametlik keel. Tai keelt räägib 60–65 miljonit inimest. Tai keel kasutab tai kirja.
Keelesugulus.
Tai keel kuulub kami-tai keelkonda, mida on varem peetud üheks Hiina-Tiibeti keelkonna haruks.
Tüpoloogia.
Tai keel on toonikeel ja analüütiline keel.
Jekaterinburg

Jekaterinburg (aastatel 1924–1991 Sverdlovsk) on linn Venemaal Uurali mägede idajalamil Lääne-Siberi tasandiku serval, Isseti jõe kaldal. See on Sverdlovski oblasti keskus. 
Elanike arvult on Jekaterinburg Venemaa neljas linn.
Ajalugu.
Linn asutati Venemaa aknana Aasiasse 1723. aastal. 1918 hukati seal Venemaa keiser Nikolai II ja tema pere. 1924 pandi linnale Jakov Sverdlovi järgi nimeks Sverdlovsk. Vana nimi anti tagasi 1991.
Kliima.
Jekaterinburgis valitseb parasvöötme mõõdukalt mandriline kliima. Linnale on iseloomulikud järsud temperatuurikõikumised. Uurali mäed takistavad läänest saabuvate soojade õhuvoolude pääsu linna ning ilma Jekaterinburgis kujundavad külmad arktilised õhumassid ning Kaspia mere kohalt ja Kesk-Aasia kõrbetest saabuvad soojad õhuvoolud. Jaanuari keskmine õhutemperatuur on −12,6 °С (külmarekord −46,7 °С (detsember 1978)). Juuli keskmine õhutemperatuur on +19,0 °С (soojarekord +38,8 °С (juuli 1911)). Aasta keskmine sademete hulk on 537 mm.
Majandus.
Tähtsamad tööstusharud on masina- ja metallurgiatööstus. Linn on ka suur kaubanduse keskus, olles jaekaubanduse mahult Venemaa linnadest Moskva ja Peterburi järel kolmandal kohal. Seal on suuri kaubanduskeskusi, näiteks MEGA, IKEA, Auchani jpt .
Transport.
Linnast viivad maanteed Permi, Tšeljabinskisse, Serovi, Irbitti, Tjumenisse ja Kurgani. Jekaterinburg on raudteede sõlmpunkt. Linna läbib Permi ja Tjumenit Siberi raudteega ühendavad haruteed.
1991. aastast töötab linnas metroo, millel on 1 liin 8 peatusega.
Haridus ja teadus.
Jekaterinburgis on üle 20 kõrgkooli. Vanimad on Uurali Riiklik Mäendusülikool ja Uurali Riiklik Ülikool. Riiklikes ülikoolides õppis 2002. aastal 149 400 üliõpilast, eraülikoolides 23 400 üliõpilast.
Jekaterinburgis on üle 20 Venemaa Teaduste Akadeemia Uurali osakonna instituudi.
Kultuur.
Linnas on ooperi- ja balletiteater, muusikakomöödiateater, draamateater, noorsooteater, nukuteater ja palju muid teatreid. Linnas tegutseb filharmooniaorkester. Jekaterinburgis on üle 30 muuseumi.
Rohkem kui 15 riigil on linnas diplomaatiline esindus.
Haldusjaotus.
Jekaterinburg jaguneb 7 linnarajooniks: Kirovski (4), Leninski (7), Oktjabrski (5), Ordžonikidzevski (3), Tškalovski (6), Verh-Issetski (1) ja Železnodorožnõi (2).
Linna haldusalasse kuulub ka 29 lähiümbruse alevit ja küla.
Dovžansk

Dovžansk (Luhanski Rahvavabariigi mõistes Sverdlovsk; kõnekeeles Sverdlovka) on oblastilise tähtsusega linn Ukrainas Luhanski oblastis, Dovžanski rajooni keskus. Linn on oblastikeskusest Luhanskist umbes 80 km kaugusel. 
Linn tekkis 1938. aastal mitmete kaevandusalevite liitmisel. Linn on saanud nime Jakov Sverdlovi järgi. 12. mail 2016 nimetas Ukraina keskvalitsus dekommuniseerimise käigus ümber Dovžanskiks, kuid sisuliselt kasutatakse linna vana nime edasi.
2014. aastast on linn venemeelsete mässuliste kontrolli all.
Linna haldusalasse kuulub ka Voznessenivka (endise nimega Tšervonopartõzansk; piiripunkt Venemaaga), kuus alevit ja muid asulaid.
Heegeldamine

Heegeldamine on heegelnõela abil lõngast tekstiilesemete (heegeldiste) valmistamine. 
Heegeldamise algupära ja ajaloo üle vaieldakse, Euroopas sai see käsitöötehnika levinuks 19. sajandil. Võimalik, et heegeldamise varases arengujärgus kasutati konksuga heegelnõela asemel konksus sõrme.
Materjalina kasutatakse puuvillast, villast, siidist, linast ja sünteetilisest kiust lõnga, aga ka eri liiki lõngu koos, samuti paelu, nööre, niite jne.
Heegeldamisel hoitakse heegelnõela paremas käes umbes nii nagu pliiatsit kirjutamisel. Heegeldustööd alustades moodustatakse konksule üks algsilmus, siis tõmmatakse heegelnõela konksuga sellest lõng läbi, nii et tekib uus silmus. Sama korratakse, kuni tekib silmuste ahel. Valmis silmused jooksevad läbi vasaku peo, lõng üle vasaku käe esimese sõrme. Ahela võib ühendada ringiks või pöörata tagasi ning hakata mööda seda tagasi liikuma, tõmmates lõnga läbi nii eelmise rea silmusest kui ka heegelnõelal olevast silmusest. Enne uue silmuse moodustamist võib heegelnõelale võtta ühe või mitu lõngakeerdu; nii saab teha poolsambaid, ühe- ja kahekordseid sambaid, keerdsambaid, ristsambaid ja nuppe. Kasutatud silmuste liigist sõltub valmiva heegelpinna tekstuur; heegeldustehnikas saab valmistada ka peeni ja õhulisi pitse. 
Heegeldatud esemed on reeglina veidi vähem elastsed kui silmkoetooted. 
Heegeldamisel on alaliike ja suundasid. On olemas Iiri pits, hargipits ja fileeheegeldus.
San Marino kaptenregendid 1501–1700

San Marino kaptenregendid 1501–1700
Selles loendis on toodud San Marino kaptenregendid ("Capitani reggenti") 1. aprillist 1501 kuni 1. aprillini 1701.
Märkused:
¹ Kui pole teisiti toodud, algas kaptenregendi kuuekuuline ametiaeg tulbas märgitud kuu esimesest kuupäevast (1. aprill või 1. oktoober).
San Marino kaptenregendid 1243–1500

San Marino kaptenregendid 1243–1500
Selles loendis on toodud San Marino kaptenregendid ("Capitani reggenti") 1. oktoobrist 1243 kuni 1. aprillini 1501.
Märkused:
¹ Kui pole teisiti toodud, algas kaptenregendi kuuekuuline ametiaeg tulbas märgitud kuu esimesest kuupäevast (1. aprill või 1. oktoober).
Nõelumistehnika

Nõelumistehnika ehk nõelkudumine on käsitöötehnika, mille puhul ühe luust või puust tömbi otsaga nõela abil valmistatakse lõngast silmuseid moodustades ning neid omavahel põimides tekstiilesemeid (eeskätt kindaid ja sukki, aga ka mütse, kampsuneid jm). 
Nõelumistehnika on silmuskudumise ja heegeldamise arvatav eelkäija.
Nõelumistehnika võimaldab kasutada ka lühemaid lõngajuppe ning ei eelda seetõttu keerukaid ketrustehnoloogiaid. 
Arvatavasti oli nõelumistehnika tuntud juba kiviajal. Eestis pärinevad esimesed arheoloogilised leiud nõelumistehnikas esemete jäänustega 12.-13. sajandist. Alates 17. sajandist levis Eestis varrastega silmuskudumine ning nõelumistehnika vajus aja jooksul unustusse, kuid sel viisil valmistatud nõelkindad säilisid kohati pulmakombestikus rituaalesemena. Viimastel aastatel on ajaloo- ja käsitööhuvilised hakanud nõelumistehnikat taaselustama.
Kimberliit

Kimberliit on ultraaluselise koostisega soonkivim.
Kimberliit võib olla sinakas, rohekas või must. Porsumise, näiteks limoniidistumise tõttu võib pind olla kollakas või pruun. Struktuurilt on kimberliit jämedateraline ja porfüüriline, sageli esineb ksenoliite. Levinuimad fenokristalle moodustavad mineraalid on oliviin, enstatiit, diopsiid, flogopiit, rombiline pürokseen ja ilmeniit serpentiinistunud oliviinist, flogopiidist, perovskiidist jne koosnevas põhimassis. Aktsessoorseteks mineraalideks on sageli kaltsiit, ilmeniit, kromiit ja mõnikord ka teemant. Just viimane ongi kimberliidi tuntuse põhjuseks, sest kimberliit on põhiline loodusliku teemandi allikas. Peale kimberliidi võib teemante leiduda ka lamproiidis.
Peale selle, et kimberliit on teemandisisalduse tõttu majanduslikult tähtis, on ta oluline ka geoloogidele, sest pakub vahetut infot vahevöö ülemise osa koostise kohta.
Kimberliit esineb enamasti vertikaalsete või järsu kaldega soontes, mida nimetatakse diatreemideks. Diatreemide aines, sealhulgas teemandid, pärinevad vahevöö ülaosast. Diatreemide läbimõõt on enamasti alla 100 meetri, nad on ristlõikes ümarad või ovaalsed. Mõnikord lõikavad ja ühendavad diatreeme peened daikid, mis võivad samuti koosneda kimberliidist. 
Kimberliidi nimi tuleb Lõuna-Aafrikast Kimberley teemandikaevanduse järgi.
Olgugi et kimberliidis esineb tihti teemante, on nende kontsentratsioon siiski suhteliselt väike. Kimberley kaevandusest kaevandatud 24 miljonist tonnist kimberliidist saadi 3 tonni teemante, see teeb suhteks üks kaheksale miljonile. 
Kimberliite esineb peale Lõuna-Aafrika ka Siberis, Lääne-Aafrikas, Indias, USA-s, Brasiilias, Kanadas ja mujal.
Üks rikkalikumaid kimberliidikaevandusi 20. sajandi teisel poolel oli Sahhas asuv Mir.
Vesikulaarne tekstuur

Vesikulaarne tekstuur on purskekivimeile omane tühikuline ehk poorne tekstuur.
Vesiikulid tekivad gaaside eraldumisel laavast, seetõttu on vesiikulid sileda pinnaga. Vesiikulite sile pind eristab vesikulaarset tekstuuri kavernoossest, mille korral on tühikud tekkinud näiteks mingi mineraali väljalahustumisest või muudel põhjustel. Kui vesiikulite pinnad on kattunud teise mineraali mikrodruusidega, nimetatakse sellist tekstuuri miarooliliseks. Mandelkivitekstuuri korral on aga tühikud täitunud mõne teise mineraaliga.